Mai Henriksen (KF), 2012-05-22:
Lige muligheder er en af grundstenene i konservatismen, fordi det er en af forudsætningerne for at skabe aktivt medborgerskab, skabe viden, vækst, velstand og velfærd i en demokratisk ramme.
Men målet for ligestillingspolitikken er ikke, at mænd og kvinder skal være ens, eller at der skal skabes lige antal, men at kvinder og mænd opfattes som ligeværdige og har lige muligheder her i tilværelsen.
Derfor handler moderne ligestilling i dag om at sikre den enkelte borger lige muligheder, for at vi bedst muligt kan udnytte de talenter, vi har i Danmark, og frisætte alles potentialer.
Liberal Alliance har fremsat et beslutningsforslag om at ophæve muligheden for dispensation fra ligebehandlingsloven for offentlige myndigheder.
Konservative kan tilslutte sig ånden i forslaget, for vi er ikke begejstrede for denne slags frivillige kvoteordninger, hvor ansættelse af en kvindelig forsker udløser en pengepræmie.
Det er en vigtig debat, vi har.
Almindeligvis debatterer vi jo regeringens nyeste påfund med tvang i ligestillingspolitikken, og lad mig bare sige, at tvang ikke er vejen frem, når det handler om at skabe lige muligheder for alle.
Kunstige samfundsstrukturer som eksempelvis kvoter for kvinder i bestyrelser eller tvungen barsel til fædre skaber ikke mere ligestilling i det danske samfund.
Det handler jo om en holdningsændring.
Jeg plejer at sige, at vi ikke kan tvinge os til ligestilling, men at vi kan fremme lige muligheder for alle gennem en aktiv og prioriteret ligestillingspolitik.
Hvad er så en aktiv og prioriteret ligestillingspolitik?
Er det positiv særbehandling?
Nej, det skal vi være varsomme med at bruge.
Betyder det så, at vi mener, at der er for få kvindelige forskere?
Ja, det mener vi faktisk der er.
For modsat Liberal Alliance anerkender vi, at der er for få kvinder, der ansøger.
Når det gælder professoraterne, kan det bl.a. bunde i, at kvinderne er på barsel og ikke kan få så stort et cv med publikationer, som mændene kan, og idet man udvælger på baggrund af cv, bliver kvinderne tabere.
Bør man så lempe kravene for de her kvinder?
Det vil jeg bestemt fraråde, og det tror jeg egentlig at forskningsverdenen er enig i.
Så vi anerkender, at der er en problemstilling, såvel som vi anerkender, at løsningerne ikke er nemme; de er tværtimod svære.
Ligestilling kommer ikke af sig selv, det kræver hårdt arbejde, det kræver en aktiv indsats af alle, også af ansættelsesudvalgene på universiteterne.
Vi erkender, at det er et langt, sejt træk, og vi Konservative er parate til at tage det ansvar på os, også for at fremtidssikre samfundet til kommende generationer.
Så vi tilslutter os ånden i forslaget med baggrund i eksemplet om bonusordninger ved ansættelse af kvindelige forskere på Københavns Universitet og Aarhus Universitet, men ligebehandlingslovens dispensationsbestemmelse er mere end blot eksemplet med disse bonusordninger.
Der er i den her debat givet fornuftige eksempler, bl.a. ansættelse af kvindeligt personale på krisecentre for kvinder, såvel som det er fornuftigt, at det er en kvinde, som står for visitation af kvinder i fængslerne, og en mand for visitation af mænd.
Derfor kan der ses eksempler på ansøgninger efter kvinder, fordi de ellers ikke er der.
De muligheder ønsker vi ikke at fjerne, men det er vigtigt at sige, at det er fornuften, der må herske.
Sluttelig vil jeg bare rette en stor tak til Liberal Alliance for at tage den her vigtige debat op, men jeg må også erkende, at jeg bliver lidt nervøs.
Jeg bliver helt nervøs for, om der nu er nogen i regeringspartierne, der tager det her op som en inspiration og nu går hjem og laver en masse kvoter, som de tager ind via den her dispensationsmulighed.
Så tak for debatten.
Men vi håber, at ordførerne ikke tager noget med sig hjem og begynder at lave flere kvotesystemer, for det tror jeg da i hvert fald at vi fra konservativ side kan sige at vi ikke håber bliver tilfældet.